ওয়েব ডেস্ক : ফের একবার শিক্ষাঙ্গনে দুর্নীতির অভিযোগ। এবার টেন্ডার থেকে কাটমানি খাওয়ার অভিযোগ উঠল কলকাতা বিশ্ববিদ্যালয়ের GS-এর বিরুদ্ধে। অভিযোগ তুললেন খোদ ছাত্র সংসদ সভাপতি। তবে অভিযোগ নিয়ে মুখে কুলুপ এঁটেছেন GS  লগ্নজিতা চক্রবর্তী। বাইরের কেউ নয়, ইউনিয়নের সভাপতি রুমান আখতারই মুখ খুলেছেন। রুমানের দাবি, GS-এর অনুপস্থিতিতে ইউনিয়ন রুমে একটি চিঠি আসে। খাম খুলে দেখা যায় ভিতরে টেন্ডার সংক্রান্ত  বিস্তারিত তথ্য রয়েছে। কারা টেন্ডার পেয়েছে, কত টাকার টেন্ডার সব জানানো হয়েছে। আলিপুর ক্যাম্পাসে বিদ্যুতের  ওয়্যারিংয়ের কাজ নিয়ে বিস্তারিত তথ্য রয়েছে চিঠিতে। বিষয়টি উপাচার্যকে জানিয়েছেন ইউনিয়ন সভাপতি। ইঞ্জিনিয়ারিং বিভাগের দাবি, ওই কাজটি নিয়ে GS অভিযোগ জানায়। তারই উত্তর দেওয়া হয়েছিল। GS  লগ্নজিতা চক্রবর্তীর অবশ্য ক্যামেরার সামনে মুখ খুলতে চাননি। যদিও তাঁর দাবি, ইঞ্জিনিয়ারিং বিভাগে কোনও অভিযোগ জানাননি তিনি। টেন্ডার নিয়ে কোনও চিঠিও পাননি তিনি। প্রশ্ন উঠছে টেন্ডারের এত খুঁটিনাটি নিয়ে ছাত্র নেতা কী করবেন? আদতে তাহলে কী চলছে কলকাতা বিশ্ববিদ্যালয়ে?